b'\n_START_ARTICLE_\nBeatus de la Seu d\'Urgell\n_START_SECTION_\nTem\xc3\xa0tica\n_START_PARAGRAPH_\nEl Beat d\'Urgell data de finals del segle X i no coneixem la identitat del copista ni del miniaturista; pertany al que es coneix com a beats "d\'importaci\xc3\xb3 moss\xc3\xa0rab", tot i que no eren obres d\'artistes moss\xc3\xa0rabs. Aquesta denominaci\xc3\xb3, tal com explica l\'historiador Joaqu\xc3\xadn Yarza, es deu al fet que la majoria de Beats es van fer als regnes de Castella durant el per\xc3\xadode d\'art prerom\xc3\xa0nic \xe2\x80\x94dit tamb\xc3\xa9 moss\xc3\xa0rab\xe2\x80\x94 i despr\xc3\xa9s van ser importats en altres territoris._NEWLINE_El Beat conserva actualment un total de 239 folis, set d\'ells numerats en car\xc3\xa0cters romans i 232 en \xc3\xa0rab. El text s\'organitza en dues columnes i el copista utilitza el que es coneix com a lletra visig\xc3\xb2tica rodona. Per\xc3\xb2 m\xc3\xa9s que el text, el que fa c\xc3\xa8lebres els manuscrits s\xc3\xb3n les seves excepcionals miniatures, que il\xc2\xb7lustren els cap\xc3\xadtols de l\'Apocalipsi, no pas els comentaris de l\'abat de Li\xc3\xa9bana. Es caracteritzen per l\'estilitzaci\xc3\xb3 de les figures, tret que correspon a un estil avan\xc3\xa7at en l\'evoluci\xc3\xb3 dels Beats. Amb gaireb\xc3\xa9 un centenar d\'il\xc2\xb7lustracions, el Beat d\'Urgell \xc3\xa9s un dels m\xc3\xa9s complets que ens han arribat.\n_START_SECTION_\nIconografia\n_START_PARAGRAPH_\nTot i que les miniatures reflecteixen el talent i la "moda" imperant de cada \xc3\xa8poca (des del segle IX fins al XII), comparteixen trets comuns. La iconografia \xc3\xa9s invariable: sempre es repeteix un programa que, a la llarga, inspirar\xc3\xa0 la pintura mural i l\'escultura del rom\xc3\xa0nic. L\'est\xc3\xa8tica tendeix a l\'esquematitzaci\xc3\xb3 i l\'expressionisme. L\'antinaturalisme serveix en aquest cas per acostar l\'espectador al m\xc3\xb3n sobrenatural i a la divinitat. I el Beat d\'Urgell \xc3\xa9s un clar exponent d\'aquesta est\xc3\xa8tica: l\xc3\xadnies fermes que donen protagonisme al dibuix i l\'\xc3\xbas de colors intensos que creen una atmosfera gaireb\xc3\xa9 m\xc3\xa0gica._NEWLINE_La falta de perspectiva (de vegades el fons es dibuixa amb franges horitzontals, com es far\xc3\xa0 posteriorment en la pintura mural), el hieratisme de les figures i una incipient plasmaci\xc3\xb3 del moviment generen efectes dram\xc3\xa0tics que reforcen els missatges de l\'Apocalipsi. Un missatge que, un cop m\xc3\xa9s, es transmet a trav\xc3\xa9s de la imatge: grans il\xc2\xb7lustracions a doble p\xc3\xa0gina que serveixen per comunicar-se amb una societat que, fins i tot entre les classes benestants, era majorit\xc3\xa0riament analfabeta.'